Mener søsteren er sjefen Norge trenger
Til nå har bakspilleren sittet omtrent like mye på benken som hun har vært ute på banen. Mot Danmark markerte hun seg da hun fikk sjansen. - Hun er litt sånn som kjemper seg i form. Jeg visste at hun ville komme etter hvert, sier Katrine Lunde Haraldsen til VG Nett.De to søstrene var blant de siste spillerne som forlot pressesonen etter fredagens 24-23-seier over Danmark. Mens enkelte spillere tørket gledestårer etter seieren, var det lenge mellom smilene hos Lunde-Borgersen. - Dere vant, men du sprudler ikke? - Vi er kjempefornøyde, altså, sier hun til VG Nett - uten helt å overbevise. Etterpå erkjenner hun at hun gjerne vil spille mer enn hun har fått sjansen til av landslagssjef Thorir Hergeirsson til nå i OL. - Hva sier han når dere snakker om det? - Vi har ingen dialog på det, sier Vipers Kristiansand-spilleren.Tvillingsøsteren mener Lunde-Borgersen er sjefen Norge har savnet på banen i gruppespillet. - Jeg synes hun er det. Det er godt hun er på gang, så får vi håpe hun er den sjefen hun pleier å være og at hun styrer laget de neste kampene, sier hun. - Synes du hun har blitt brukt riktig til nå? - Det har jeg ikke lyst til å kommentere, sier Lunde Haraldsen. - Hvor enig har du vært i landslagssjefens disposisjoner så langt i OL? - Det er ikke noen vits i å være uenig. Man kommer ikke noen vei med det uansett, sier keeperstjernen, uten å ville utdype svaret sitt overfor VG Nett. Landslagssjefen roste tvillingsøstrene og Heidi Løke etter ettmålsseieren som sikret Norge en kvartfinaleplass. - Det er viktig at Katrine Lunde Haraldsen, Heidi Løke og Kristine Lunde-Borgersen løfter seg som de gjør. De bidrar mye mer for laget, og det er bra, sier Hergeirsson.
(Danmark-Norge 23-24) Katrine Lunde Haraldsen (32) mener det er nødvendig for norsk OL-suksess at tvillingsøsteren Kristine Lunde-Borgersen tar - og får - ansvar på Norges lag.